CELEX: 32017R2446
Language: lv
Date: 2017-12-19 00:00:00
Title: Komisijas Īstenošanas regula (ES) 2017/2446 (2017. gada 19. decembris), ar kuru groza Īstenošanas regulu (ES) 2016/1368, ar ko saskaņā ar Eiropas Parlamenta un Padomes Regulu (ES) 2016/1011 izveido finanšu tirgos izmantotu kritiski svarīgu etalonu sarakstu (Dokuments attiecas uz EEZ. )

28.12.2017   
            
            
               LV
            
            
               Eiropas Savienības Oficiālais Vēstnesis
            
            
               L 346/1
            
         KOMISIJAS ĪSTENOŠANAS REGULA (ES) 2017/2446
   (2017. gada 19. decembris),
   ar kuru groza Īstenošanas regulu (ES) 2016/1368, ar ko saskaņā ar Eiropas Parlamenta un Padomes Regulu (ES) 2016/1011 izveido finanšu tirgos izmantotu kritiski svarīgu etalonu sarakstu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2016. gada 8. jūnija Regulu (ES) 2016/1011 par indeksiem, ko izmanto kā etalonus finanšu instrumentos un finanšu līgumos vai ieguldījumu fondu darbības rezultātu mērīšanai, un ar kuru groza Direktīvu 2008/48/EK, Direktīvu 2014/17/ES un Regulu (ES) Nr. 596/2014 (1), un jo īpaši tās 20. panta 1. punktu.
   tā kā:
   
               (1)
            
            
               Etaloniem ir svarīga nozīme daudzu finanšu instrumentu un finanšu līgumu cenas noteikšanā un daudzu ieguldījumu fondu darbības rezultātu mērījumu noteikšanā. Daudzos gadījumos etalonam nepieciešamo datu sniegšana un etalona pārvaldība ir pakļauta manipulācijas riskam, un iesaistītās personas bieži vien skar interešu konflikts.
            
         
               (2)
            
            
               Lai etalons varētu veikt savu funkciju ekonomikā, tam ir jābūt pamatā esošā tirgus vai ekonomikas stāvokļa reprezentatīvam atspoguļojumam. Ja kāds etalons vairs nav reprezentatīvs atspoguļojums pamatā esošam tirgum, piemēram, starpbanku piedāvājuma likmēm, pastāv risks, ka tas citstarp negatīvi ietekmēs tirgus integritāti, kā arī mājsaimniecību (aizdevumi un hipotekārie kredīti) un uzņēmumu finansēšanu Savienībā.
            
         
               (3)
            
            
               Ja konkrētam etalonam piesaistītu finanšu instrumentu, finanšu līgumu un ieguldījumu fondu vērtības kopsumma ir augsta, parasti pieaug riski, kam pakļauti lietotāji, tirgi un Savienības ekonomika kopumā. Tādēļ Regulā (ES) 2016/1011 ir izveidotas dažādas etalonu kategorijas un ir noteiktas papildu prasības, kurām jānodrošina konkrētu, par kritiski svarīgiem uzskatīto etalonu integritāte un stabilitāte, tai skaitā kompetento iestāžu pilnvaras konkrētos apstākļos uzdot veikt kritiski svarīgam etalonam nepieciešamu datu sniegšanu un tā pārvaldību.
            
         
               (4)
            
            
               Kritiski svarīgo etalonu administratoru kompetento iestāžu papildu pienākumu un pilnvaru dēļ ir nepieciešams formāls process, kurā nosaka kritiski svarīgos etalonus. Saskaņā ar Regulas (ES) 2016/1011 20. panta 1. punkta a) apakšpunktu etalonu uzskata par kritiski svarīgu etalonu, ja tas kombinācijā ar citiem etaloniem tieši vai netieši tiek izmantots kā atsauces etalons tādiem finanšu instrumentiem vai finanšu līgumiem vai attiecīgā gadījumā tādu ieguldījumu fondu darbības rezultātu mērīšanai, kuru vērtības kopsumma (ņemot vērā visus attiecīgā etalona beigu termiņu vai darbības laikposmu diapazonus) ir vismaz 500 miljardi euro.
            
         
               (5)
            
            
               Ar Londonas starpbanku aizdevumu piedāvājuma likmi (LIBOR) mēra starpbanku tirgū piedāvātās procentu likmes nenodrošinātiem aizdevumiem piecās valūtās, tostarp euro, ar septiņiem dažādiem termiņiem diapazonā no vienas nakts līdz 12 mēnešiem. Tā ir viena no vissvarīgākajām procentu etalonlikmēm pasaulē. Tā tiek izmantota kā svārstīgā likme daudzos finanšu līgumos – no procentu likmju mijmaiņas darījumiem līdz studentiem paredzētiem aizdevumiem, hipotekārajiem kredītiem un uzņēmumu finansēšanas instrumentiem.
            
         
               (6)
            
            
               Apvienotās Karalistes finanšu pakalpojumu tirgus regulators Financial Conduct Authority (FCA) 2016. gada oktobrī konstatēja, ka ārpusbiržas atvasinātajos instrumentos aptuveni 156,8 triljonu USD apmērā ir iekļauta atsauce uz LIBOR.
            
         
               (7)
            
            
               Turklāt FCA norāda, ka nozīmīgs darījumu apjoms ar atsauci uz LIBOR ir konstatēts arī biržā tirgotu atvasināto instrumentu un obligāciju jomā un uzņēmumu parāda vērtspapīru tirgū un ka šie riska darījumi ir nozīmīgi saistībā ar sistēmisko risku un reālo ekonomiku.
            
         
               (8)
            
            
               Tāpēc būtu jāgroza Komisijas Īstenošanas regulā (ES) 2016/1368 (2) noteiktais kritiski svarīgo etalonu saraksts, pievienojot LIBOR.
            
         
               (9)
            
            
               Ņemot vērā, ka LIBOR ir svarīga starpbanku tirgum un ka Savienībā daudzos finanšu instrumentos tiek ietverta atsauce uz to, šai regulai būtu jāstājas spēkā steidzami.
            
         
               (10)
            
            
               Saskaņā ar Regulas (ES) 2016/1011 20. panta 1. punktu šīs regulas piemērojamība ir atkarīga no administratora, kas nodrošina kritiski svarīgu etalonu un kas atrodas Savienībā.
            
         
               (11)
            
            
               Šajā regulā paredzētie pasākumi ir saskaņā ar Eiropas Vērtspapīru komitejas atzinumu,
            
         IR PIEŅĒMUSI ŠO REGULU.
   1. pants
   Īstenošanas regulas (ES) 2016/1368 pielikumu aizstāj ar šīs regulas pielikumā ietverto tekstu.
   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 19. decembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 171, 29.6.2016., 1. lpp.
   
   
      (2)  Komisijas 2016. gada 11. augusta Īstenošanas regula (ES) 2016/1368, ar ko saskaņā ar Eiropas Parlamenta un Padomes Regulu (ES) 2016/1011 izveido finanšu tirgos izmantotu kritiski svarīgu etalonu sarakstu (OV L 217, 12.8.2016., 1. lpp.).
   
      PIELIKUMS
      
         Kritiski svarīgu etalonu saraksts, izveidots saskaņā ar Regulas (ES) 2016/1011 20. panta 1. punktu
      
      
                  Nr.
               
               
                  Etalons
               
               
                  Administrators
               
               
                  Vieta
               
            
                  1
               
               
                  Eurozonas starpbanku euro aizdevumu piedāvājuma likme (EURIBOR®)
               
               
                  Eiropas Naudas tirgu institūts (European Money Markets Institute, EMMI)
               
               
                  Brisele, Beļģija
               
            
                  2
               
               
                  Indeksētā vidējā procentu likme euro aizdevumiem uz vienu nakti (EONIA®)
               
               
                  Eiropas Naudas tirgu institūts (EMMI)
               
               
                  Brisele, Beļģija
               
            
                  3
               
               
                  Londonas starpbanku aizdevumu piedāvājuma likme (LIBOR)
               
               
                  
                     ICE Benchmark Administration (IBA)
               
               
                  Londona, Apvienotā Karaliste